Awadem, d amdan asugnan i d-yesnulfa umaru, yettili amzun d amdan n tillawt, nezmer ad ad as-neg tamagit (leɛmer, aẓar-is anmetti, tawacul-is, amezruy-is d ttrebga-s atg). Daɣen nezmer ad d-nessuneɣ tafekka-s akked d tnefsit, ilmend n wayen i d-yettak umaru di teɣzi n uḍris, yezmer ad ten-id-yefk s talɣa tusridt neɣ s talɣa tarusridt. Γef waya, ad d-naf M. A. SALHI yessuqel-d awal ɣef uglam-a usrid d uglam arusrid i d-yettak umaru i uwadem yenna-d: «Deg tsekla, imyura semrasen sin n yibardan iwakken ad d-gelmen (ad d-weṣsfen) awadem: aglam usrid d uglamarusrid yettili uglam d usrid mi ara ilin yisallen (abeɛda ɣef uwaden) yettak-iten-id umsawalqbala mebla tuzya deg wawal. Ad yefhem umaɣri, mi ara yeqqar lewṣayef n win yettwagelmen mebla ugur ameqqran, imi isalen ad-yettwanefken fell-as llan-d ilmend n usenɛet n uwadem iyimeɣri (yettwaweṣṣef-d uwadem akken ad t-yissin yimeɣri, ad iẓer wit-ilan d wamek yemmug). Ma yella d aglam arusrid, yettili deg yifardisen-nniḍen n uḍris n tsiwelt neɣ deg uglam n wadeg akked tigawin: d afham ara yefhem win lewṣayef n uwadem s lewṣayef n wadeg anda yettili neɣ s wayen ixeddem»57